作者:吳潛
標題:疏影
內容:佳人步玉。待月來弄影，天掛參宿。冷透屏幃，清入肌膚，風敲又聽簷竹。前村不管深雪閉，猶自繞、枝南枝北。算平生、此段幽奇，佔壓百花曾獨。閒想羅浮舊恨，有人正醉裡，姝翠蛾綠。夢斷魂驚，幾許清涼，卻是千林梅屋。雞聲野渡溪橋滑，又角引、戌樓悲曲。怎得知、清足亭邊，自在杖藜巾幅。